आइआइटी और विदेश से प्रबंधन की पढ़ाई करनेवाले जयंत को मंत्री बनाये जाने से कई सांसद निराश हैं। रामटहल चौधरी और रवींद्र राय ने उम्मीद पाल रखी थी। सुनील सिंह ने भी मंत्री बनने के लिए जोर लगाया था। कड़िया मुंडा के समर्थकों को भी उम्मीद थी। हालांकि जयंत सब पर भारी पड़े। जयंत पहले दिन से झारखंड की राजनीति को चौंका रहे हैं। चुनाव लड़ने की उनकी कहीं से चर्चा नहीं थी। आखिरी समय में पिता यशवंत सिन्हा की जगह जयंत को हजारीबाग से उम्मीदवार बनाया गया। जब मंत्री बनने की बारी आई तो राजनीति के नौसिखुए जयंत सीनियर सांसदों को पछाड़ने में सफल रहे।